Maikls Daglass
Maikls Kērks Daglass (angļu: Michael Kirk Douglas; dzimis 1944. gada 25. septembrī Ņūbransvikā, Ņūdžersijas štatā, ASV) ir amerikāņu aktieris un filmu producents. Daglass saņēmis divas Amerikas Kinoakadēmijas balvas — pirmo kā producents par filmu "Kāds pārlaidās pār dzeguzes ligzdu" (1975) un otru kā labākais aktieris par filmu "Volstrīta" (1987). Saņēmis divas Zelta globusa balvas — par lomām filmā "Volstrīta" un TV filmā "Aiz svečturiem" (Behind the Candelabra, 2013), kā arī Sesila Demilla balvu 2004. gada Zelta globusa ceremonijā. 1998. gadā saņēmis Cēzara goda balvu. 2009. gadā Daglass saņēmis AFI balvu par mūža ieguldījumu, bet 2018. gadā — zvaigzni Holivudas Slavas alejā. Daglass attēlojis lomas vēl tādās filmās kā Hail, Hero! (1969), "Sanfrancisko ielas" (The Streets of San Francisco, TV seriāls, 1972), "Ķīnas sindroms" (1979), "Dēka ar akmeni" (Romancing the Stone, 1984), "Nīlas dārgakmens" (The Jewel of the Nile, 1985), "Liktenīgais valdzinājums" (1987), "Rožu ģimenes karš" (1989), "Pamatinstinkts" (1992), "Amerikas prezidents" (The American President, 1995), "Spēle" (1997), "Ideālā slepkavība" (1998), "Vils un Greisa" (TV seriāls, 1998), "Brīnumzēni" (Wonder Boys, 2000), "Satiksme" (Traffic, 2000), "Vientuļnieks" (Solitary Man, 2009), "Volstrīta: Nauda nekad neguļ" (2010), "Skudrcilvēks" (2015) un "Atriebēji: Noslēgums" (2019).